La Policia Local sanciona 52 propietaris d'animals de companyia per no recollir els excrements o portar-los solts
07 de juny 2024

![](/media/0i5jx3ml/20240522_193750perro_c.jpg?width=850&height=637.5)

La Policia Local de Sagunt ha intensificat els controls sobre els animals de companyia per a garantir que les ames i els amos complixen amb les ordenances municipals. En total, al llarg de les últimes setmanes, les i els agents han obert més de 50 actes per infraccions, majoritàriament relacionades amb el fet de no recollir les deposicions dels animals, portar-los solts o incomplir amb la normativa de gossos potencialment perillosos.

Així, des de mitjan abril, la Policia Local es troba executant una campanya de vigilància extraordinària, amb especial interés sobre els cans. L'objectiu, segons la regidora de Policia Local, María José Carrera, **és «comprovar que es complix la normativa, que les persones que tenen animals de companyia asseguren les cures de les seues mascotes i, al mateix temps, respecten el seu veïnat**».

«**Hem detectat que existix, amb massa freqüència, un incompliment de l'ordenança municipal, especialment en relació amb la recollida dels excrements dels gossos i amb el fet de portar els animals lligats**», ha explicat Carrera. «**La Policia Local està actuant de manera eficaç per a corregir estos comportaments, però és necessari posar èmfasi en la responsabilitat individual**», ha afegit.

En total, la policia ha efectuat 216 controls d'animals de companyia, entre els quals s'han detectat 52 infraccions. És a dir, un 24 % dels controls ha conclòs amb alguna sanció. Els agents s'han servit del lector de xips per a dur a terme les tasques de control i vigilància, la qual cosa també ha permés identificar els animals i comprovar que les seues dades es troben actualitzades (nom, raça, sexe i dades del propietari).

### **Multes de 120 € per no recollir les deposicions**

«**No és permissible que, aproximadament, la quarta part dels controls acaben en sanció**», ha asseverat la regidora de Policia Local, qui ha apel·lat al «**civisme**» de la ciutadania. En cas contrari, les multes per no recollir les deposicions dels animals, «**ascendixen a 120 €. Actuarem amb fermesa perquè aquelles persones que decidixen saltar-se la normativa siguen conscients que estan cometent una infracció**», ha dit Carrera.

*   [](http://www.facebook.com/sharer.php?u=https://aytosagunto.es/va/actualitat/la-policia-local-sanciona-52-propietaris-d-animals-de-companyia-per-no-recollir-els-excrements-o-portar-los-solts/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-sanciona-52-propietaris-d-animals-de-companyia-per-no-recollir-els-excrements-o-portar-los-solts/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-sanciona-52-propietaris-d-animals-de-companyia-per-no-recollir-els-excrements-o-portar-los-solts/ "Linked In")
*   [](mailto:?body=https://aytosagunto.es/va/actualitat/la-policia-local-sanciona-52-propietaris-d-animals-de-companyia-per-no-recollir-els-excrements-o-portar-los-solts/)